Úradný vestník L 232 , 19/08/1998 S. 0007 - 0009



Rozhodnutie Komisie zo 17. júna 1998 o spoločnom technickom predpise pre paneurópske digitálne siete integrovaných služieb (ISDN) so základným prístupom (dodatok 1) (oznámené dokumentom pod číslom C(1998) 1607) (Text s významom pre EHP) (98/515/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Európskeho parlamentu a Rady 98/13/ES z 12. februára 1998 o koncových telekomunikačných zariadeniach a zariadeniach družicových zemských staníc, vrátane vzájomného uznávania ich súladu [1], keďže Komisia prijala opatrenie na identifikáciu typov koncových zariadení, pre ktoré sa požaduje spoločný technický predpis, ako aj pridružené prehlásenie o pôsobnosti; keďže by mali byť prijaté zodpovedajúce harmonizované normy, alebo ich časti, vykonávajúce základné požiadavky, ktoré treba transformovať do spoločných technických predpisov; keďže s ohľadom na zabezpečenie kontinuity prístupu na trhy pre výrobcov je nutné brať do úvahy prechodné opatrenia týkajúce sa zariadení schválených podľa rozhodnutia Komisie 97/346/ES [2]; keďže spoločný technický predpis prijatý v tomto rozhodnutí je zhodný so stanoviskom ACTE, PRIJALA TOTO ROZHODNUTIE: Článok 1 1. Toto rozhodnutie sa týka koncových zariadení, ktoré budú pripojené k verejnej telekomunikačnej sieti a spadajú do pôsobnosti harmonizovanej normy uvedenej v článku 2 ods. 1. 2. Toto rozhodnutie zavádza spoločný technický predpis, zahŕňajúci technické charakteristiky, požiadavky na elektrické a mechanické prepojenie a riadenie prístupového protokolu koncového zariadenia, ktoré je vhodné a určené výrobcom, alebo jeho zástupcom na pripojenie k T alebo S/T referenčnému bodu pre základný prístup na rozhraní do verejnej telekomunikačnej siete, uvedeného ako bod základného prístupu paneurópskej ISDN (Euro-ISDN). Článok 2 1. Spoločný technický predpis musí obsahovať harmonizovanú normu, pripravenú zodpovednou normalizačnou inštitúciou, zavádzajúcu v príslušnomrozsahu základné požiadavky uvedené v článku 5 písm. c), d) a f) smernice 98/13/ES. Odkaz na normu je v prílohe. 2. Koncové zariadenia, ktorých sa týka toto rozhodnutie, musia vyhovovať spoločnému technickému predpisu uvedenému v odseku 1, musia spĺňať základné požiadavky uvedené v článku 5 písm. a) a b) smernice 98/13/ES a musia spĺňať požiadavky ostatných uplatniteľných smerníc, najmä smerníc Rady 73/23/EHS [3] a 89/336/EHS [4]. Článok 3 Oznamovacie orgány poverené realizáciou postupov uvedených v článku 10 smernice 98/13/ES musia, vzhľadom na koncové zariadenia uvedené v článku 1 ods. 1 tohto rozhodnutia, používať alebo zabezpečiť používanie harmonizovanej normy uvedenej v prílohe po nadobudnutí účinnosti tohto rozhodnutia. Článok 4 1. Rozhodnutie 97/346/ES sa ruší s účinnosťou od 20. mája 1998. 2. Rozhodnutie Komisie 94/797/ES [5] sa ruší s účinnosťou od 20. mája 1998. 3. Koncové zariadenia schválené podľa rozhodnutí 94/797/ES a 97/346/ES môžu byť naďalej umiestňované na trhu a uvádzané do prevádzky. Článok 5 Toto rozhodnutie je adresované členským štátom. V Bruseli 17. júna 1998 Za Komisiu Martin Bangemann člen Komisie [1] Ú. v. ES L 74, 12.3.1998, s. 1. [2] Ú. v. ES L 148, 6.6.1997, s. 19. [3] Ú. v. ES L 77, 26.3.1973, s. 29. [4] Ú. v. ES L 139, 23.5.1989, s. 19. [5] Ú. v. ES L 329, 20.12.1994, s. 14. -------------------------------------------------- PRÍLOHA Odkaz na uplatniteľnú harmonizovanú normu Harmonizovaná norma uvedená v článku 2 tohto rozhodnutia je: Integrated Services Digital Network (ISDN); Attachment requirements for terminal equipment to connect to an ISDN using ISDN basic access (Digitálna sieť integrovaných služieb (ISDN); Požiadavky na pripojenie na koncové zariadenia pripájané k ISDN s použitím základného prístupu ISDN) ETSI European Telecommunications Standards Institute ETSI Secretariat TBR 3: November 1995 as amended by TBR 3 A1 — December 1997 (s vylúčením úvodu) Doplnkové informácie Európsky inštitút pre telekomunikačné normy sa uznáva podľa smernice Rady 83/189/EHS [1]. Harmonizovaná norma, na ktorú sa odvoláva vyššie, bola vytvorená podľa oprávnenia vydaného v súlade s príslušnými postupmi smernice 83/189/EHS. Úplné znenie harmonizovanej normy, na ktorú sa odvoláva vyššie, možno získať od: European Telecommunications Standards Institute 650 Route des Lucioles F-06921 Sophia Antipolis Cedex | European Commission DG XIII/A/2 — (BU 31, 1/7) Rue de la Loi/Wetstraat 200 B-1049 Brussels | alebo od ľubovoľnej inej organizácie zodpovednej za sprístupňovanie ETSI noriem. Zoznam týchto organizácií možno nájsť na internete na www.ispo.cec.be. [1] Ú. v. ES L 109, 26.4.1983, s. 8. --------------------------------------------------